Anne Grete Holmsgaard (SF), 2004-11-26:
I SF kan vi støtte lovforslaget
Det er der nok nogle der vil synes er mærkeligt, så jeg vil godt fortælle historien om, hvorfor vi kan gøre det.
Som udgangspunkt var vi ikke tilhængere af, at DONG skulle sælges.
Vi stod i den situation, at den nuværende regering havde lagt ind i sit regeringsgrundlag, at DONG skulle sælges, og alle ved jo, at der er et flertal her i Folketinget for det.
Det kan lade sig gøre sammen med Dansk Folkeparti, som hellere ønsker enhver form for offentlig aktivitet derhen, hvor peberet gror, end under fortsat statslig kontrol.
Vi har gjort det som et forsøg på at være med i en forebyggelsesstrategi, som handler om at sikre, at 51 pct. af DONG ikke kan afhændes af staten i perioden frem til 2015.
Hvad der sker derefter er selvfølgelig op til en politisk drøftelse, og der er ingen af os, der aner, hvordan Folketinget ser ud på det tidspunkt.
Vi har også helt klart gjort det ud fra den bevæggrund, at vi mener, det er vigtigt at fastholde et stort dansk energiselskab på markedet.
Vi kan i hvert fald konstatere, at ejerne har stået i kø for at høste en økonomisk gevinst.
Vi er også gået med i aftalen for at give det klare signal til energisektoren, at vi mener, at det eneste rigtige og fornuftige vil være en fusion mellem DONG og Elsam.
Jeg må sige, at jeg er dybt bekymret over den måde, en meget stor del af Elsams aktionærer opererer på i øjeblikket, hvor man har trukket Vattenfallkortet.
Det startede med, at direktøren for Elsam offentligt tilkendegav, at han hellere ville se et salg til tyske monopoler eller til de svenske monopoler end til andre energiselskaber på det danske marked, underforstået DONG.
Nu kan det jo godt være, at han af forskellige årsager ikke kan lide DONG, hvad ved jeg, men jeg må sige, at jeg synes, det er en meget ubehagelig fremgangsmåde, at man altså hellere vil kaste den danske energisektor i armene på store monopoler i vores nabolande end gå ind i et seriøst arbejde for at sikre, at der i hvert tilfælde er en stor dansk energispiller på markedet.
Det er for at gøre en i øvrigt lang historie lidt kort vores bevæggrund for at gå ind i det her.
Vi havde i forvejen ingen snor i regeringen, absolut ingen snor i regeringen på det her område.
Regeringen kunne sammen med Dansk Folkeparti været gået ud, have børsnoteret DONG og sat det hele til salg, og så havde det faktisk været slut med en væsentlig dansk operatør på det danske energimarked.
Det var det eneste sted, hvor vi havde en snor, fordi det indgik i tidligere energiaftaler mellem en bred kreds af partier herinde, og det blev i øvrigt bekræftet i vedtagelsen tilbage i maj 2001.
I den forbindelse er der et udestående, for i de aftaler indgik søledningerne ikke direkte.
Nu har finansministeren i det her forløb været ude at sige, at det her også gælder søledninger, og jeg vil meget gerne have, at finansministeren bekræfter heroppefra, at søledninger er med i det her.
Det synes jeg sådan set er en ret væsentlig oplysning at få fat i.
Det, der også har været afgørende for os i aftalen, har været, at statens aktiemajoritet også gælder ved en eventuel fusion, og lad mig så bare lige sige lidt om den: Om ikke ret mange dage er der det afgørende bestyrelsesmøde i Elsam, og jeg vil godt opfordre aktionærerne til her at tænke lidt mere storsindet end snævert på pengepungen, for jeg synes, at det er ubehageligt, hvad der foregår i øjeblikket, hvor det tilsyneladende mest handler om at få flest muligt penge i lommen frem for også at tage det hensyn, der hedder, at man bevarer et dansk energiselskab af en ordentlig størrelse på det danske marked.
Det er i hvert tilfælde fra min side en kraftig opfordring til de aktionærer, som deltager i det her.